Santa Cruz (yhtye)

**Santa Cruz** oli Helsingissä perustettu hard rock -yhtye, joka toimi vaihtelevilla kokoonpanoilla vuosina 2007–2024. Yhtye julkaisi uransa aikana viisi studioalbumia.

Santa Cruzin pitkäikäisimpään kokoonpanoon kuuluivat laulaja-kitaristi Arttu ”Archie Cruz” Kuosmanen, kitaristi Joonas ”Johnny Cruz” Parkkonen, basisti Mitja ”Middy Cruz” Toivonen, ja rumpali Tapani ”Tazzy Cruz” Fagerström. Solmittuaan levytyssopimuksen Spinefarm Recordsin kanssa Santa Cruz julkaisi debyyttialbuminsa *[[Screaming for Adrenaline]]* vuonna 2013. Yhtyeen seuraava albumi *[[Santa Cruz (albumi)|Santa Cruz]]* (2015) nousi korkeimmillaan Suomen albumilistan kolmanneksi. Ensimmäisten levyjensä aikoihin Santa Cruz kiersi maailmaa ja esiintyi muun muassa yhdysvaltalaisen AXS TV:n *Breaking Band* -ohjelmassa. Yhtye noteerattiin myös yhdysvaltalaisen *[[Rolling Stone]]* -lehden ”10 yhtyettä jotka tulee tietää nyt” -listalla. Santa Cruzin kolmas albumi *[[Bad Blood Rising]]* julkaistiin vuonna 2017.

Vuonna 2018 Johnny, Middy, ja Tazzy Cruz jättivät yhtyeen kesken kiertueen riitauduttuaan Archie Cruzin kanssa, joka päätti jatkaa yhtyeen ainoana alkuperäisjäsenenä. Archie Cruzin koottua ympärilleen uuden kokoonpanon se julkaisi albumin *[[Katharsis (Santa Cruzin albumi)|Katharsis]]* vuonna 2019. Kokoonpano kuitenkin hajosi alle vuoden päästä levyn julkaisusta. Archie Cruz jatkoi yhtyeen johtajana vaihtelevien kokoonpanojen kanssa. 

Santa Cruzin viimeiseksi jäänyt albumi *[[The Return of the Kings]]* julkaistiin vuonna 2022. Yhtyeen tuoreimman kokoonpanon hajottua vuonna 2024 Archie Cruz ilmoitti yhtyeen lopettaneen ja siirtyi suomenkieliselle soolouralle.

## Historia
### Perustaminen ja ''Screaming for Adrenaline'' (2007–2013)

Laulaja-kitaristi Arttu ”Archie Cruz” Kuosmanen ja kitaristi Joonas ”Johnny Cruz” Parkkonen perustivat Santa Cruzin vuonna 2007. Yhtyeen nimi on peräisin kalifornialaiselta Santa Cruzin kaupungilta, johon Archie Cruz oli törmännyt karttapallossa. Ensimmäisessä kokoonpanossa rumpuja soitti Leo Stillman, joka on sittemmin tullut tunnetuksi sooloartistina. Vuonna 2008 rumpali Tomi Pulkkinen ja basisti Mitja ”Middy Cruz” Toivonen liittyivät Santa Cruziin, ja yhtye julkaisi ensimmäisen demonsa. Vuonna 2009 Santa Cruz osallistui Ääni ja vimma -musiikkikilpailuun. Tämän jälkeen Pulkkisen korvasi Tapani ”Tazzy Cruz” Fagerström, ja yhtye julkaisi omakustanne EP:n *Another Rush for Adrenaline*. Vuonna 2011 Santa Cruz julkaisi toisen omakustanne EP:n *Anthems for the Young ’n’ Restless*.

Vuonna 2012 Santa Cruz allekirjoitti levytyssopimuksen Spinefarm Recordsin kanssa. Yhtyeen debyyttialbumi *[[Screaming for Adrenaline]]* julkaistiin 26. huhtikuuta 2013, ja se nousi parhaimmillaan Suomen virallisen albumilistan 27. sijalle. Levyltä julkaistiin kaksi singleä: ”Relentless Renegades” ja ”Nothing Compares to You”. *Screaming for Adrenaline* sai hyviä arvosteluja kriitikoilta, muun muassa *[[Soundi]]* sijoitti yhtyeen ”uusien tukkametallibändien pelikentällä” kärkijoukkoon. Vuonna 2013 Santa Cruz allekirjoitti sopimuksen kansainvälisen TKO Agency -ohjelmatoimiston kanssa ja kiersi Saksaa ja Belgiaa Skid Row -yhtyeen lämmittelijänä. Kesällä Santa Cruz esiintyi ensimmäistä kertaa Isossa-Britanniassa, ja syksyllä yhtye aloitti Britannian-kiertueen Kobra and the Lotus -yhtyeen lämmittelijänä.

### ''Santa Cruz'' (2014–2016)
Santa Cruzin toisen albumin ensimmäinen single ”We Are the Ones to Fall” julkaistiin helmikuussa 2014, ja se nousi parhaimmillaan Suomen radiosoittolistan sijalle 48. Albumin toinen single ”Wasted and Wounded” julkaistiin lokakuussa. Se nousi radiolistan sijalle 46. Joulukuussa 2014 Santa Cruz teki ensimmäisen pressikiertueensa Yhdysvaltoihin, ja yhtye esiintyi New Yorkissa ja Los Angelesissa. ”My Remedy” julkaistiin yhtyeen tulevan levyn kolmantena singlenä helmikuussa 2015. Santa Cruz allekirjoitti myös sopimuksen yhdysvaltalaisen ESPN-urheilukanavan kanssa, joka tulisi jatkossa käyttämään neljää yhtyeen kappaletta ohjelmiensa taustalla.

Santa Cruzin toinen albumi *[[Santa Cruz (albumi)|Santa Cruz]]* julkaistiin Suomessa 6. maaliskuuta, Isossa-Britanniassa 9. maaliskuuta ja muualla maailmassa 10. maaliskuuta 2015. Levy nousi Suomen albumilistalla kolmanneksi. Albumin tuotti kitaristi Johnny Cruz, ja se sai jälleen hyviä arvosteluja. Muun muassa Kaaoszine luonnehti levyä sanoin: ”tuoretta, raikasta ja todella taidokkaasti toteutettua raskasmetallia”. Albumin julkaisun jälkeen yhtye aloitti mittavan Euroopan-kiertueen Amaranthen kanssa. Santa Cruz nähtiin myös Amaranthen Yhdysvaltojen-kiertueella. Toukokuussa 2015 Santa Cruz esiintyi Yhdysvalloissa Rock on the Range -festivaalilla, ja kesällä yhtye lämmitteli AC/DC:tä ja Scorpionsia näiden Suomen konserteissa. Syksyllä 2015 Santa Cruz kiersi Pohjoismaissa ja Englannissa, sekä esiintyi Motörhead-yhtyeen Motörboat-risteilyllä. Santa Cruz vieraili myös Robinin syyskuussa julkaistulla singlellä ”Yö kuuluu meille”.

Helmikuussa 2016 Santa Cruz esiintyi yhdysvaltalaisen AXS TV:n *Breaking Band* -ohjelmassa, jossa Sebastian Bach mentoroi heitä. Ohjelman jälkeen Bach kutsui Santa Cruzin tämän Yhdysvaltojen-kiertueen lämmittelijäksi. Ennen tätä Santa Cruz kiersi Europpaa Reckless Loven kanssa. Maaliskuussa Santa Cruz oli myös ehdolla vuoden 2015 yhtyeeksi ja heidän toinen levy vuoden rock-albumiksi Emma-gaalassa. Toukokuussa 2016 Santa Cruz julkaisi singlen ”Skydiving Without a Parachute”, joka nousi radiolistan sijalle 31. Syksyllä Santa Cruz esiintyi ensimmäistä kertaa Japanissa. Syyskuussa yhtye nähtiin Tuukka Temosen ohjaamassa *[[Teit meistä kauniin (elokuva)|Teit meistä kauniin]]* -elokuvassa, jossa Santa Cruz esitti Tehosekoitin-yhtyettä. Marraskuussa 2016 Santa Cruz julkaisi cover-version One Directionin kappaleesta ”Drag Me Down”.

### ''Bad Blood Rising'' ja yhtyeen hajoaminen (2017–2018)

Toukokuussa 2017 Santa Cruz solmi uuden levytyssopimuksen Sakara Recordsin kanssa. Yhtye julkaisi myös kolmannen albuminsa ensimmäisen singlen ”River Phoenix”, joka nousi radiolistan sijalle 52. Heinäkuussa Santa Cruz järjesti Helsingin Suvilahden Tiivistämöllä oman CruzFest-festivaalinsa. Yhdysvaltalainen *[[Rolling Stone]]* -lehti nosti myös Santa Cruzin ”10 bändiä jotka tulee tietää nyt” -listalle. Yhtye julkaisi singlen ”Young Blood Rising” syyskuussa 2017, ja se nousi parhaimmillaan radiolistan sijalle 22. Santa Cruzin kolmas albumi *[[Bad Blood Rising]]* julkaistiin 6. lokakuuta 2017 Suomessa ja Japanissa, ja 10. marraskuuta muualla maailmassa. Albumin tuotannosta vastasi jälleen kitaristi Johnny Cruz ja maailmanlaajuisesta levityksestä M-Theory Audio. Levy nousi parhaimmillaan Suomen albumilistalla viidenneksi ja fyysisellä albumilistalla toiseksi. *Bad Blood Rising* sai positiivisen vastaanoton kriitikoilta. Kaaoszine totesi: ”Tämän albumin perusteella yhtyeelle voi povata yhä edelleen nousukiitoista uraa.” Albumin julkaisua seurasi mittava Euroopan-kiertue. Helmikuussa 2018 *Bad Blood Rising* oli ehdolla vuoden 2017 rock-albumiksi Emma-gaalassa. Yhtye joutui myös perumaan Suomen konserttejaan basisti Middy Cruzin murrettua kätensä. 

Maaliskuussa 2018 Santa Cruz aloitti uuden Yhdysvaltojen-kiertueen Fozzyn lämmittelijänä. Santa Cruz kuitenkin tiedotti 18. maaliskuuta peruvansa loput kiertueen esiintymiset. Samalla Johnny, Middy ja Tazzy Cruz tiedottivat omilla sosiaalisen medioiden tileillään jättäneensä yhtyeen. Johnny Cruz kommentoi päätöstä sanoen: ”En voi enää olla mukana tilanteessa, jossa joudun jatkuvasti pelkäämään, tekeekö joku peruuttamatonta vahinkoa itselleen tai jollekin toiselle.” Archie Cruz sen sijaan kertoi, että hänet oli potkittu ulos yhtyeen kiertuebussista ja ettei kiertueen peruminen ollut hänen päätöksensä. Santa Cruz tiedotti 21. maaliskuuta 2018 selvittävänsä tilannetta sanoen: ”Kaikilla bändeillä on ongelmia, me selvitämme yhtä sellaista parhaillaan, mutta me tulemme kaikki olemaan okei.” Tästä huolimatta yhtye ilmoitti peruvansa kaikki loppuvuoden esiintymiset 9. huhtikuuta. Archie Cruz on myöhemmin kertonut yhtyeen hajoamisen olleen ”vuosien tulehtuneiden välien” lopputulos. Hän vertasi hajoamista ”painekattilaan, joka räjähti”. Entisistä jäsenistä Tapani ”Tazzy” Fagerström on sittemmin jatkanut soittamista Lost Societyssa ja Mitja ”Middy” Toivonen Bodom After Midnightissa. Joonas ”Johnny” Parkkonen on toiminut muun muassa Lost Societyn tuottajana ja Apocalyptican äänittäjänä.

Archie Cruz ilmoitti 17. huhtikuuta 2018 yhdysvaltalaisen Brody DeRozien olevan Santa Cruzin uusi kitaristi. DeRozie ilmoitti kuitenkin jättäneensä yhtyeen 24. toukokuuta 2018. Venäläinen Pavel ”Pav Cruz” Popov ilmoitettiin yhtyeen uudeksi kitaristiksi 10. heinäkuuta 2018. Marraskuussa 2018 Archie Cruz tiedotti Santa Cruzin neljännen albumin äänitysten valmistuneen. Levyn tuotannosta vastasi Kane Churko, ja se äänitettiin The Hideout -studiossa Las Vegasissa. Archie Cruz soitti kaikki levyllä kuultavat instrumentit itse. Yhtyeeseen oli jo tässä vaiheessa kiinnitetty yhdysvaltalainen rumpali Jordan Marshall, mutta hän ei oppinut yhtyeen uusia kappaleita ja erotettiin.

### Uusi kokoonpano ja ''Katharsis'' (2019–2020)
Santa Cruz julkaisi uuden singlen ”Changing of Seasons” 8. huhtikuuta 2019. Samalla paljastettiin yhtyeen uusi kokoonpano, johon kuuluisi jatkossa Archie Cruzin ja Pav Cruzin lisäksi basisti Eemi ”Ero Cruz” Lamberg ja rumpali Tuomas ”Toxy Cruz” Lehtonen. Toukokuussa yhtye julkaisi singlen ”Tell Me Why”. Se nousi yhtyeen ensimmäisenä kappaleena listoille Yhdysvalloissa sen saavutettua sija 37 *[[Billboard]]in* Mainstream Rock Indicator -listalla. Kappale joutui plagiointisyytösten kohteeksi, kun yhdysvaltalainen Eric Jayk väitti Santa Cruzin kopioineen hänen Wildstreet-yhtyeensä kappaletta ”Easy Does It”. Santa Cruz esiintyi ensimmäisen kerran uudella kokoonpanollaan Bon Jovin lämmittelijänä Tallinnan laululavalla 2. kesäkuuta 2019. Kesän aikana yhtye esiintyi myös useilla suomalaisilla festivaaleilla sekä Whitesnaken ja Steel Pantherin lämmittelijänä Saksassa. Elokuussa Santa Cruz esiintyi ensimmäistä kertaa Meksikossa ja Brasiliassa. Yhtye julkaisi myös uuden singlen ”Into the War”. Syyskuussa Santa Cruz julkaisi singlen ”Testify”.

Syys-lokakuussa Santa Cruz esiintyi Yhdysvalloissa Louder Than Life ja Aftershock-festivaaleilla sekä Los Angelesin The Viper Room -klubilla. Tämän jälkeen yhtye aloitti Yhdysvaltojen-kiertueen Atreyun lämmittelijänä. Santa Cruz tiedotti 12. syyskuuta ettei kitaristi Pav Cruzia tultaisi näkemään yhtyeen tulevalla Yhdysvaltojen-kiertueella henkilökohtaisista ja maahantulosyistä. Pav Cruz sen sijaan tiedotti eronneensa yhtyeestä pelkästään henkilökohtaisista syistä. Hänen korvaajakseen ilmoitettiin yhdysvaltalainen Joe Perez. 

Santa Cruzin neljäs studioalbumi *[[Katharsis (Santa Cruzin albumi)|Katharsis]]* julkaistiin 18. lokakuuta 2019. Levy nousi Suomen albumilistan sijalle 29, ja se sai vaisun vastaanoton kriitikoilta. Kaaoszinen arvostelussa kritisoitiin Kane Churkon tuotantoa ja todettiin: ”Bändin aiempaan materiaaliin verrattuna *Katharsis* kuulostaa loppupeleissä surullisen geneeriseltä, enkä usko, että sen biisit erottuvat rock-radiokanavien soittolistoilla oikein millään tavalla.”

Archie Cruz ilmoitti helmikuussa 2020 päättäneensä yhteistyön yhtyeen pitkäaikaisen managerin Jani Wilundin kanssa. Päätöksen taustalla oli Archie Cruzin muutto Yhdysvaltoihin. Toukokuussa Ero Cruz ilmoitti jättäneensä yhtyeen.

### ''The Return of the Kings'' ja yhtyeen loppu (2021–2024)
Santa Cruzin viidennen studioalbumin äänitykset Archie Cruz aloitti Los Angelesissa, mutta koronaviruspandemiasta johtuen hän päätyi jatkamaan niitä Göteborgissa uuden tekijätiimin kanssa. Tammikuussa 2021 Archie Cruz kertoi yhtyeen tuolloiseen kokoonpanoon kuuluvan hänen lisäkseen rumpali Toxy London. Samalla Archien Cruz kertoi aikomuksestaan jatkaa yhtyeen luovana johtajana ja poimia mukaan muita muusikoita tarpeen mukaan. Helmikuussa Santa Cruz julkaisi singlen ”Moonchild”. Toinen single ”Crossfire” julkaistiin huhtikuussa.

Tammikuussa 2022 Archie Cruz ilmoitti saaneensa Santa Cruzin viidennen albumin valmiiksi. Petyttyään edellisenä vuonna julkaistujen kappaleiden vastaanottoon hän päätti aloittaa nauhoitukset alusta Sonic Pump Studiosilla ja soitti kaikki levyllä kuultavat soittimet itse. Albumin ensimmäinen single ”Under the Gun” julkaistiin 25. helmikuuta. Samalla tiedotettiin Santa Cruzin uudesta kokoonpanosta, johon tulisi jatkossa kuulumaan Archie Cruzin lisäksi kitaristi Jerry Jade, basisti Tommy Bradley ja rumpali Randy McDemian. Archie Cruz väitti Toxy Londonin saaneen potkut kaksi vuotta aikaisemmin. Toxy London sen sijaan jakoi Instagram-tilillään kuvakaappauksen Archie Cruzin kanssa käydystä keskustelusta, jossa hän kieltäytyy palaamasta yhtyeeseen. Myös Joe Perez jakoi samankaltaisen kuvakaappauksen, jossa häntä pyydetään palaamaan yhtyeen riveihein.

Huhtikuussa Santa Cruz esiintyi Los Angelesin Whisky a Go Go -klubilla. Yhtyeen taustanauhojen käyttö ja komppisektion soittotaito keräsi runsasta kritiikkiä, kun konserttissa taltioitu video levisi sosiaalisessa mediassa. Archie Cruz vastasi kritiikkiin toteamalla, ettei yhtye ollut saanut omaa teknikkoaan paikalle, minkä vuoksi yhden kappaleen taustanauha oli soinut liian kovaa ja väärässä tahdissa, mikä lopulta johti edellä mainittuun kohuun. Santa Cruzin viides albumi *[[The Return of the Kings]]* julkaistiin elokuussa 2022. Levy ei noussut lainkaan Suomen viralliselle albumilistalle, ja *Soundin* Artturi Simomaa totesi arvostelussaan: ”Eheä levykokonaisuus on kaukana tästä teoksesta, lukuun ottamatta 2020-luvulta kuulostavaa, tasapaksuksi kompressoitua tuotantopuolta.” 

Joulukuussa 2022 Santa Cruz esiintyi Meksikon Hell & Heaven -festivaaleilla rumpali Alejandro Mercadon ja kitaristi Brody DeRozien kanssa. Kesäkuussa 2023 yhtye julkaisi uuden kappaleen ”...And They Prayed On My Downfall”, jonka musiikkivideolla esiintyivät Archie Cruz, Brody DeRozie, Alejandro Mercadon ja basisti Luke Man. Toinen kappale ”Modern Day Madman” julkaistiin tammikuussa 2024. Santa Cruzin oli määrä esiintyä Los Angelesin The Viper Room -klubilla 24. tammikuuta, mutta yhtyeen esiintyminen peruttiin päivän varoitusajalla. Tämän jälkeen yhtyeen Instagram-tilillä julkaistiin tiedote, jossa Archie Cruz totesi: ”Tästä lähtien varmistan, että bändissä on vain luotettavia tyyppejä, jotka pitävän sanansa. Fanimme eivät ansaitse tätä, enkä kyllä minäkään.” Yhtyeen tuolloiseen kokoonpanoon uutisoitiin kuuluvan Archie Cruzin lisäksi Brody DeRozie, Luke Man ja rumpali Wade Murff. Myöhemmin Archie Cruz kertoi hajoamiseen johtaneista syistä: "Itselläni oli bailuvaihe päällä. Se oli syy, minkä takia kitaristi sanoi, ettei halua soittaa keikkaa. Liika biletys johti varmaan keikan perumiseen."

Yhtyeen hajoamisen jälkeen Archie Cruz kertoi keskittyvänsä jatkossa suomenkieliseen musiikkiin. Hänen ensimmäinen soolosingelnsä "Elossa vielä" julkaistiin kesäkuussa 2024. Kappaleen julkaisun yhteydessä Archie Cruz kertoi Santa Cruzin olevan ”telakalla". Lisäksi hän totesi: ”Jos Santa Cruz vielä tekisi musiikkia, niin ajattelen, että sen pitäisi olla sitten alkuperäisellä miehistöllä.”

## Musiikkityyli ja sanoitukset

Santa Cruzin musiikkia on kuvailtu ”amerikkalaistyyliseksi hard rockiksi” ja ”raskasmetalliksi”. Yhtyeen suurimpiin vaikutteisiin ja esikuviin kuuluivat Guns N’ Roses, Skid Row, Def Leppard, Led Zeppelin, Metallica, Ozzy Osbourne ja Pantera.

*[[Screaming for Adrenaline]]* -albumilla Santa Cruzin musiikki otti vahvasti vaikutteita 1980-luvun glam metalista ja hard rockista. Kappaleissa oli keskeistä tarttuvat kertosäkeet ja kitarasoolot. *[[Santa Cruz (albumi)|Santa Cruz]]* -albumilla yhtye siirtyi musiikillisesti raskaampaan suuntaan, mutta samalla levy sisälsi aiempaa kevyempiä ja pophenkisempiä melodioita. *[[Bad Blood Rising]]* -albumia kuvailtiin Santa Cruzin siihen mennessä monipuolisimmaksi julkaisuksi. Levy sisälsi yhtyeelle aivan uusia vivahteita, kuten akustissävytteinen ”Breathe” ja Megadeth-henkinen ”Pure Fucking Adrenaline”. Yhtye itse luonnehti *Bad Blood Rising* -albumia heidän uransa raskaimmaksi, mutta samalla ”juustoisimmaksi” levyksi. 

*[[Katharsis (Santa Cruzin albumi)|Katharsis]]*-albumia Archie Cruz kuvaili sanoin ”radioystävällistä modernia raskasta rockia”. Levylle oli lähdetty tietoisesti hakemaan ”Amerikan soundia” ja vireitä laskettiin. ”Changing of Seasons” -singleä on verrattu myös metalcoreen. Levynjulkaisun aikaan Archie Cruz totesi, että ”entiset albumit olivat enemmän esikuville kumartelua, tässä kuuluu nyt oma ääni”. Vuonna 2021 julkaistulla ”Moonchild”-singlellä Archie Cruz ammensi vaikutteita enemmän 1970-luvun rockmusiikista. *The Return Of The Kings* -albumia Archie Cruz kuvaili ”paluuksi juurille”, jota tehdessä hän pyrki ”palaamaan perusasioiden äärelle” välittämättä siitä, mitä muut ”haluaisivat” häneltä kuulla.

Santa Cruzin kahden ensimmäisen albumin sanoitukset käsittelivät pääasiassa juhlimista ja ”nuoruuden hulluutta”. Kolmas levy sisälsi aiempaa henkilökohtaisempia kappaleita, jotka käsittelivät muun muassa masennusta. Monet *Katharsis*-albumin kappaleista käsittelevät Archie Cruzin pyrkimyksiä jälleenrakentaa Santa Cruz, kun taas osa käsittelee ihmissuhteita.

## Kokoonpano

### Entiset jäsenet
* Arttu "Archie Cruz" Kuosmanen – laulu, kitara (2007–2024)
* Joonas "Johnny" Parkkonen – kitara, taustalaulu (2007–2018)
* Leo Stillman – rummut (2007)
* Tomi Pulkkinen – rummut (2008–2009)
* Mitja "Middy" Toivonen – basso, taustalaulu (2008–2018)
* Tapani "Tazzy" Fagerström – rummut, taustalaulu (2009–2018)
* Brody DeRozie – kitara (2018, 2022–2024)
* Jordan Marshall – rummut (2018–2019)
* Pavel "Pav" Popov – kitara (2018–2019)
* Eemi "Ero" Lamberg – basso (2019–2020)
* Joe Perez – kitara (2019)
* Tuomas "Toxy London" Lehtonen – rummut (2019–2022)
* Tommy Bradley – basso (2022)
* Jerry Jade – kitara (2022)
* Randy McDemian – rummut (2022)
* Alejandro Mercado – rummut (2022–2023)
* Luke Man – basso (2023–2024)
* Wade Murff – rummut (2023–2024)

### Aikajana

## Diskografia

### Studioalbumit
* 
* 
* 
* 
* 

## Lähteet

## Aiheesta muualla

* Santa Cruz -yhtyeen kotisivut
* Santa Cruz Yle Elävä arkistossa
* Santa Cruz verkkosivustolla AllMusic.com (englanniksi)